Para outras páxinas con títulos homónimos véxase: Píleo.
Píleo de cor vermella dun exemplar xuvenil de peto real (*Dendrocopos major*).
Cabeza de grúa xaponesa (*Grus japonensis*), co seu píleo vermello.
O **píleo**, en ornitoloxía, é o termo técnico para referirse á parte superior da cabeza das aves, tamén denominado **curuto** por algúns ornitólogos galegos. O píleo comenza tras da fronte e prolóngase até a caluga.

O píleo de moitas aves destaca por ter a plumaxe de distinta cor, ou por ter plumas de lonxitude diferente ao resto das outras da cabeza. Algunhas aves presentan patróns listados nesta parte da cabeza; se a franxa percorre o píleo lonxitudinalmente na súa parte central denomínase **lista pileal media**, e se o fai polos laterais desígnase **lista pileal lateral**.

A cor, a forma e outras características da plumaxe do píleo son útiles para a identificación dalgunhas aves, tanto para diferenciar individuos de especies de aspecto semellante como para distinguir a membros da mesma especie de diferentes sexos e idades. A cor da plumaxe do píleo pode variar entre os distintos sexos dunha mesma especie; por exemplo, os machos da papuxa das amoras (*Sylvia atricapilla*) teñen o píleo negro e as femias de cor parda avermellada. Tamén pode ser diferente a cor do píleo dos adultos e os inmaturos da mesma especie; por exemplo, nos adultos do peto real (*Dendrocopos major*) é negro e nos individuos xuvenís é vermello.

Nalgunhas especies a coloración do píleo é variábel segundo a estación do ano. En moitos membros da familia dos estérnidos (*Sternidae*) —a familia dos carráns— cuxo píleo é negro durante a estación reprodutiva, vólvese parcial ou totalmente branco fóra dela. O mesmo ocorre con certas gaivotas —familia dos láridos (*Laridae*)—.

Galería de imaxes
-----------------

* A cor do píleo de moitos carráns varía ao longo do ano. Na foto, o carrán de bico amarelo (*Thalasseus bergii*).
* As papuxas das amoras (*Sylvia atricapilla*) teñen o píleo e a fronte da mesma cor: os machos, negra, e as femias, avermellada.
* As plumas do píleo do ampelis europeo (*Bombycilla garrulus*) prolónganse por riba da caluga.
* A estreliña común (*Regulus ignicapilla*) presenta bandas no seu píleo.

Notas
-----

1. ↑  Definición de **píleo** no dicionario da RAG  Arquivado 22 de xullo de 2013 en Wayback Machine.
2. ↑  Penas Patiño (1980), p. 23.
3. ↑  Penas Patiño (1991), p. 11.
4. ↑  Juana, de e Varela (2000). Contraportada.
5. ↑  Beaman e Madge (1988), p. 677.
6. ↑  Beaman e Madge (1988), p. 534.
7. ↑  Beaman e Madge (1988), p. 449.

Véxase tamén
------------

### Bibliografía

* Beaman, Mark e Steve Madge (1998): *Guía de identificación. Aves de Europa, norte de África y Próximo Oriente*. Barcelona: Ed. Omega. ISBN 84-282-0946-4.
* Juana, Eduardo de e Juan M. Varela (2000): *Guía de las aves de España, península, Baleares y Canarias*. Lynx Edicions SEO/Birdlife. ISBN 84-87334-26-1.
* Penas Patiño, Xosé M. *et al.* (1980): *Guía das aves de Galicia*. Vigo: Ed. Galaxia. ISBN 84-7154-379-6.
* Penas Patiño, Xosé M. *et al.* (1991): *Guía das aves de Galicia*. A Coruña: Baía Edicións. ISBN 84-87674-06-2.
* Peterson, Roger *et al.* (1973): *Guía de campo de las aves de España y demás países de Europa*. Barcelona: Ed. Omega. ISBN 84-282-0334-2.

### Outros artigos

* Penacho
* Crista